《次郑敬道明府八景总咏韵》
明代·陈希文

天下山水原有志，吾侪拈笔谁敢拟。补残拾剩录漏馀，难免时人私筦尔。

脚跟奔走半九州，问水寻山春复秋。到处有境因人胜，岂独此境籍儒流。

梧峰桂岫东西表，夕照晴岚何时了。宝溪石径乐渔樵，几曲沧浪归路窈。

龙津之渡晚嘈嘈，两岸归人不绝号。东埔之农春起早，一年首事肯辞劳。

龟峰古塔禅留址，燕石长亭客设醪。能令胜境谁称首，因人何事吁嗟久。

我心尚壮尤少年，未识时伍如心否。

作者简介：陈希文，字载道。河源人。明宪宗成化十九年（一四八三）举人。官武清知县、常德府知府。清道光《广东通志》卷二七六有传。